Kaapstad maak gereed vir stormFoto: Pixabay Die Stad Kaapstad het inwoners Donderdag gewaarsku dat die Suid-Afrikaanse Weerdiens ŉ waarskuwing uitgereik het vir stormagtige weerstoestande wat op pad is. JP Smith, burgemeesterskomiteelid vir veiligheid, sekuriteit en maatskaplike dienste, het gesê die stad se rampbestuursentrum is in kennis gestel dat stormsterk winde, onstuimige seetoestande en moontlike vloede van Donderdagaand kan voorkom. Volgens Smith word wind van tussen 60 en 75 km/h tussen Tafelbaai en Kaap Agulhas verwag wat van Donderdagaand tot Vrydagoggend sal voortduur. Seedeinings van ongeveer 6 m word Donderdagnag verwag, maar sal na verwagting teen Vrydagmiddag bedaar. Daar is ook ŉ moontlikheid van oorstromings in gedeeltes van die Kaapse metropool en die suidelike gedeeltes van die Kaapse wynlande vir vroeg Vrydagoggend voorspel. Smith het gesê die rampbestuursentrum is gereed om enige noodgevalle wat deur die verwagte weerstoestande veroorsaak word te hanteer. “Ons doen ŉ beroep op inwoners om enige weerverwante noodgevalle by die stad se openbare noodkommunikasiesentrum aan te meld deur 021 480 7700 van ŉ selfoon te skakel of 107 van ŉ landlyn,” het hy gesê.